Krajčí, Marek, poslanec NR SR (2023-11-22):
Ďakujem pekne za slovo. Vážený predsedajúci, ctené kolegyne, kolegovia, dovoľte aj mne vystúpiť trošku teraz vecne k tomu zákonu, ktorý je tu predložený v skrátenom legislatívnom konaní. Dovoľte, aby som začal tým, čo asi naše zdravotníctvo najviac trápi, čo sa uvádza vo všetkých štatistikách a porovnávame sa s ostatnými krajinami, a to sú odvrátiteľné úmrtia. Odvrátiteľné úmrtia, tak jednoducho povedané, to sú úmrtia, keď pacient zbytočne zomrie preto, že nedostane zdravotnú starostlivosť včas. A, žiaľ, v tomto je Slovenská republiky na tom veľmi zle. Sme krajina, ktorá je úplne na chvoste vyspelých krajín, vyspelých zdravotníckych systémov. Každému z nás je jasné, že rozprávame sa tu teraz o niečom, čo malo zachraňovať ľudské životy, pretože keď si na to dali už námahu tí odborníci a ministerstvo zdravotníctva pripravovalo 700 výkonov, kde odborníci sedeli dlhé hodiny a rozhodli sa, že toto je ten čas, do ktorého má byť poskytnutá zdravotná starostlivosť pacientovi, ktorý ide na výkon tak, aby nebolo ohrozené jeho zdravie alebo dokonca život, tak si myslím, že všetci teraz budeme rozhodovať o niečom, čo je nielen pre každého Slováka, ale dokonca sa to týka bytostne nás, extrémne dôležité. Každý z nás chce, aby sme dostali poskytnutú zdravotnú starostlivosť včas. A teraz keď sa tu bavíme o tom, že či sú nejaké, viete, argumenty, ktoré toto právo, ktoré tu bolo zadefinované pred dvoma rokmi, na ktoré boli dva roky času, aby sa pripravili či poisťovne, či poskytovatelia a aby ministerstvo, áno, koordinovalo tie celé prípravy, tak viete, len tak to hodiť šmahom za hlavu a povedať si, že a však nie je to pripravené, presunieme to, lebo prišli pravdepodobne na ministerstvo. Však nakoniec je tam Mišo Štofko, ktorý predtým robil s poisťovňami žiadosti, že no dá sa to, dokážeme to, tak čo. Ďalší rok tí pacienti toto právo ešte nebudú mať. Viete, ale keď sa nad tým zamyslíme, tak, tak kde je skutočná pravda. Pravda je tam, že od poskytovateľov sa očakáva, dva roky času na to mali a v podstate ja si nemyslím, že dva roky času, keď niekto poskytuje zdravotnú starostlivosť, tak je úplne jasné, že plánované výkony nejako plánuje. Nie? A urobí si nejaký zoznam čakateľov na tento plánovaný výkon. A práve tento zákon mal spôsobiť to, že konečne sa ukončí predbiehanie, konečne sa ukončí to, že henten sa predbehne, lebo má hentakú konexiu a henten to dostane, lebo sa pozná s tamtým a hen tuná primár sa rozhodne, že bude operovať radšej tohto. Prečo nemajú nemocnice doteraz čakacie listiny? A viete, čo vám poviem? Majú. Mnohé slušné majú. A to je to, čo sa od nich očakáva, aby mali a áno, možno niektoré, kde to takto funguje, ako som teraz povedal, nemajú. Tento zákon jasne povedal, že od 1. 1. 2024, keď príde pacient do takejto nemocnice, bude sa pýtať, či tá nemocnica ho zaradí na čakací zoznam. A viete, keď tá nemocnica ten čakací zoznam nebude mať, tak zákon by tomu pacientovi poriadne nabil, aby mu povedal, ale vy ma do toho čakacieho zoznamu pekne zaradíte. Vy teraz toto právo pacientom beriete. Vy hovoríte to, že dobre, tak čo, ďalší rok budeš, budeš pohodený vo vzduchu a čo si dohodneš, to budeš mať, keď ťa zoberú, tak ťa zoberú, keď ťa odložia, tak ťa odložia. Ďalšia vec je tu, že čakacie listiny, čo si myslíte, fungujú alebo nefungujú? Dokonca zo zákona fungujú. Máme celý set výkonov, a to nie sú výkony akože by som povedal také nejaké podprahové, kde sú zadefinované čakacie listiny, správne to tu povedal kolega Szalay, od roku 2009 s vyhláškou 412, kde sa majú naozaj tieto čakacie listiny viesť, majú sa hlásiť v poisťovni, a to znamená, fungujú nejaké systémy? No jasné, že fungujú. Všetko funguje na tých diagnózach, ktoré tu sú od roku 2009. Prosím vás, kde bol problém, aby do tohto systému nemohlo nabehnúť ďalších 700 diagnóz, keď vyhláška vznikla v minulom roku v septembri? A od roku ´21 decembra je jasný zákon, že to začne pre našich pacientov platiť. Nie, my ich necháme ďalej zomierať. My skrátka to preložíme, pretože to niekomu nevyhovuje, niekto na to neni pripravený. A viete, čo je na tom, viete, čo mi na tom najviac vadí? Že tuná sa hovorí o tom, však v skrátenom legislatívnom že vzniknú škody. A dokonca že na zdraví. Áno, vzniknú škody, keď to prijmete, na zdraví ľudí, ktorí nedostanú tú zdravotnú starostlivosť včas, ktorí zomrú zbytočne kvôli tomu, že to tu prijímame. Pretože ja chápem, že systém sa nepripravoval, ale viete, tuná sa to hádže, aj teraz pred, pred, predrečníčka stále to hádže na nejakých nominantov. Každý, kto si raz vyskúšal viesť hoci ministerstvo alebo akýkoľvek iný podnik či nemocnicu, vie, že je to viac-menej tak či tak závislé od ľudí, ktorých si platíme, od zamestnancov. Nesplnili si poslanci tejto snemovni, a však ja teraz hovorím za všetkých nás, ja hovorím aj a aj za tých všetkých, ktorí ste hlasovali za tú reformu v roku 2021, našu povinnosť, že sme do zákonu napísali, načo tým, načo títo zamestnanci majú pracovať, aby sa to uviedlo do praxe? Chcete povedať, že Lengvarský alebo Palkovič, nominanti Eduarda Hegera a pána Ódora, že zakazovali, aby ministerskí úradníci alebo nemocnice, alebo poisťovne sa pripravovali na plnenie tohto zákona? Však to je smiešne. No určite nezakazovali. Takže tuná sa spravilo to, čo sa malo pre pacientov urobiť, a my to ideme teraz posunúť. A viete, čo je zaujímavé? Že keby vám išlo o pacientov, a teraz naozaj budem trošku osobný, tak minimálne tie výkony, ktoré už sú zadefinované od roku 2009, na ktoré sa vedú čakacie listiny, ktoré majú informácie poisťovne a majú čakacie zoznamy, tak prečo aspoň tie nezačnú platiť. Ja vám teraz prečítam, o ktoré výkony ide. Prečo aspoň v týchto to právo pacientom nepridáme? Kde problém, prosím vás? Operácia vrodenej stenózy alebo insuficiencia aortálneho mitrálneho ústia, však na to sa zomiera. Pacienti mohli mať zadefinované, že to musia mať urobené. A viete, čo je, viete, čo je realita súčasného zdravotníctva? Že tie kardioústavy, ktoré by to aj mohli robiť, aj majú kapacity, ony nedostanú peniaze od poisťovní. A teraz poviem ešte ďalšiu vec aj mojim kolegom, ktorí tu predtým boli, ktorí, ktorí plačete, že je málo peňazí v zdravotníctve. Ja som bol minister, ja viem, ako to chodí. Ministerstvo financií musí dať do systému peniaze, na ktoré je zákon. A vy ten zákon idete teraz zrušiť. Vy ten zákon, ktorý garantuje to, že do systému by museli byť naliate peniaze, pretože je to zákonom dané, vy ho idete teraz zrušiť, posunúť o ďalší rok. Potom som, budete, budete vyjednávať, že koľko peňazí tam idete dať a som zvedavý, ako budete úspešní, ale keby ste mali tento zákon, pani ministerka, v kapse, tak poviete, nech sa páči, toto to bude stáť, tie peniaze mi pán minister financií musíte dať, lebo budete postupovať v rozpore so zákonom. Prečo to neurobíte? Prečo hovoríte, že na to nebudú peniaze? Ďalej, operácie získanej stenózy alebo insuficiencie aortálnej mitrálnej chlopne, operácia aneuryzmy aorty, operácia aneuryzma, ale však na to sa zomiera, ľudia. Kto má aneuryzmu aorty, keď mu to neurobia do určitého času, sa mu to zväčší, praskne mu to a on zomrie. Je to teraz v čakacom zozname. Kde je problém, aby pacienti nemohli mať svoje právo a nemohli mať zoperovanú aneuryzmu včas? Kde je problém, aby kardioústavy nedostali viac peňazí, lebo to hovoria šéfovia kardioústavov, my by sme mohli robiť viac, ale my nemáme viac peňazí. Operácie na koronárnych artériách. Veľmi dobre viete, keď máte zúženú koronárnu artériu, keď sa neurobí včas bajpas, čo sa stane? Dostanete infarkt, zomriete. Je to tu od roku 2009. Implantácia ICD, to je skrátka prístroj, ktorý vám môže zachrániť život. A ďalej, poďme teraz ďalej, implantácia bedrového kĺbu TEP, implantácia TEP kolenného kĺbu. Koľko pacienti čakajú? Podľa súčasnej legislatívy by mali čakať iba rok. Áno, a potom môžu sa ísť nechať zoperovať inde. A viete, čo si ja myslím? Že mnohí čakajú zbytočne dlho, pretože čakajú vo svojom zariadení, pretože poisťovňa sa o nich nezaujíma a keby im poisťovňa možno povedala, však tak choďte vedľa, tam do tej nemocne, možno im to urobia aj do toho roku. Podľa mňa na toto možno aj máme kapacity, treba to len zadať tým poisťovniam a ten zákon mal začať platiť od 1. 1., aby to urobili. Aby tomu svojmu poistencovi povedali, no dobre, neurobím vám to teraz možno tuná v tejto nemocnici, ale choďte tam vedľa do mesta, tam vám to spravia. Tam to robia skorej ako za rok. Né, my necháme tých pacientov, tak budú krívať, budú ich bolieť nohy. Máme to v zoznamoch, nemôžte sa tuná na nič vyhovoriť, že to neni. Funguje to od roku 2009. Operácia instabili deformity na, deformity na chrbtici vrátene použité externých, interných fixátorov chrbtice. Však to sú vážne veci. Na toto všetko mali mať ľudia od 1. 1. právo, aby boli zoperovaní včas. Do kelu! A vy im to idete zobrať! A vyhovárate sa tuná, že niečo neni pripravené. Ja by som sa hanbil! A už ani nemám moc veľmi chuť pokračovať, pretože, pretože naozaj, keby tuná šlo o pacienta a nie stále tu ešte za zdravotníkov, že budú vám utekať pacienti. Viete čo, ja, ja mám taký niekedy pocit, že tí zdravotníci, a, a teraz budem kľudne voči tým štátnym nemocniciam taký, že oni tam si odoperujú jedno-dve čísla dopoludnia, potom odídu a robia si niečo iné. Oni by kľudne mohli operovať viac. Ešte teraz budete ich tuná ľutovať, že odíde pacient kvôli nim do zahraničia. Však nech robia aj poobede. Pardon, ale ja stojím na strane pacienta, nie na strane zdravotníkov, ktorí by mohli urobiť štyri-päť operácií denne a či už majú dôvod ten, že im povedia, že nemajú na to financie alebo limity, alebo čo, alebo idú si robiť súkromnú prax, ako mňa to nezaujíma. Pani ministerka, navrhujem, naozaj keď už teda ste sa rozhodli ísť touto cestou, že idete pacientovi zobrať to právo a teda nevystavíte ten sektor stresu, ktorý si podľa mňa zaslúži, pretože mal sa na to dosť času pripravovať a mne je to jedno, kohokoľvek je to chyba, keď je tam nejaká moja chyba, ja si ju rád priznám, len tuná, samozrejme, hádžete na mňa veci, ktoré, za ktoré ja vôbec nemôžem. A ja si dokonca myslím, že keby som bol na tom ministerstve, tak sa toto nestane. Ďalšia vec, čo som si všimol, a tu sa chcem aj opýtať, pretože tomu ale fakt že nerozumiem, že vy tvrdíte, že neboli vydané rozhodnutia, neboli vydané rozhodnutia pre nemocnice prvého typu. Skúsim teraz prečítať ten zákon. Ten zákon, ktorý ideme teraz novelizovať v skrátenom legislatívnom konaní, hovorí: „Ministerstvo zdravotníctva rozhodne o podmienenom zaradení nemocníc do siete a vydá prvý zoznam kategorizovaných nemocníc, ktorý zverejní na svojom webovom sídle do 31. decembra 2022 až po vydaní všeobecného záväzného právneho predpisu podľa ods. 6." Tak, žiaľ, ten všeobecne záväzný právny predpis neexistuje. To je akože blbé, takže ako to ministerstvo do toho 31. decembra 2022 splnilo, to je druhá vec, ale toto je podľa mňa problém aj vás, teda keď to chcete opravovať, lebo však to treba opraviť, ten všeobecne záväzný predpis mal byť zjavný. Ale, ale keď som sa dobre pozrel, čo sa vlastne dialo, tak ministerstvo zverejnilo na svojom webovom sídle rozhodnutie o podmienenom zaradení nemocníc do siete, a teda vydalo prvý zoznam kategorizovaných nemocníc. Takže ministerstvo si splnilo svoju povinnosť a sú tam dokonca aj nemocnice prvého typu s doplnkovými programami. Následne je tu napísané, že rozhodnutie vydané podľa prvej vety sa stáva vykonateľné najskôr k 1. januáru, hej? Takže ja to, ja to vnímam tak, ja som sa radil aj s právnikmi, že keďže si minister Lengvarský splnil svoju domácu úlohu a toto rozhodnutie zverejnil, na základe toho sa mali ešte doručiť rozhodnutia nemocniciam. Ale tie nemocnice, tie rozhodnutia nemocniciam podľa tohto nemuseli byť doručené do 31. decembra 2022. Tie doručenia mali byť doručené optimálne k 1. januáru, ale rozhodnutie vydané podľa prvej vety, ktoré teraz dostanú nemocnice, sa stáva vykonateľné najskôr 1. januára 2024. Takže, pani ministerka, môj názor je, že bez toho, aby ste museli meniť tento zákon, vy tie rozhodnutia do, keď nejaké neboli vydané, lebo ja do toho nevidím, na tom ministerstve, neviem, čo sa dialo, ale keď nejaké rozhodnutia tie nemocnice nedostali, tak ich skrátka môžte vydať a nevidím vôbec dôvod na to, aby sme to tu my nejakým spôsobom menili. Čo je skôr pre mňa veľmi zarážajúce a možno aj podozrivé je, že, že prečo takto idete nabúrať ten zákon a mne to príde ako keby ste chceli revidovať to prvé rozhodnutie, ktoré Lengvarský urobil. Lebo vy vlastne urobíte to, že vy vlastne budete môcť to rozhodnutie urobiť ináč ku koncu tohto roka. A teraz otázka je, že prečo, prečo to chcete urobiť. Lebo podľa mňa rozhodnutie na základe toho, čo spravil minister Lengvarský, urobiť môžte. Všimol som si, čo tam je napísané, tam dokonca je v tom rozhodnutí aj Nemocnica Bory a dokonca že tam ašpiruje dokonca na trojku a chce mať štvorkové doplnkové programy, však to je nakoniec dôvod, prečo Bory chcú byť v trojke, lebo chcú mať štvorkové doplnkové programy, páni. To je len jasné, že toto keď sa stane, však v poriadku, tak zabudnite na veľkú univerzitnú nemocnicu v Bratislave. Nebude, nebude (smiech), pretože skrátka nebude na to spád, nebude na to personál, nebude na to nič, budú to robiť Bory, budú robiť štvorkové, si povyberajú doplnkové programy zo štvorky, ktoré sa im budú páčiť, a tým pádom rozbijú koncept bratislavskej veľkej univerzitnej nemocnice, ktorý tu mal byť, a neni tam, neni tam Agel Šaca, hej, v tom zozname Lengvarského, takže pravdepodobne možno potrebujete ten zoznam zrevidovať a doplniť tam Šacu, neviem. Môžte sa skúsiť k tomu vyjadriť, ale úprimne ja tomuto skrátenému legislatívnemu konaniu naozaj nie veľmi rozumiem, samozrejme, my v žiadnom prípade ho nepodporíme. Určite by sme podporili, keď už pôjdete ako valec ďalej, keby ste tam aspoň doplnili tie diagnózy, na ktoré sa čakacie listiny už dávno robia a kde by podľa mňa fakt problém, aby právo pacienta bolo uplatňované od 1. 1., mohol byť, a toto ak neurobíte, tak ako budeme to veľmi ostro kritizovať, nevidím naozaj dôvody na tom, prečo minimálne toto právo tí pacienti by nemohli mať, už keď sa vyhovoríme na čokoľvek. Ale hovorím, nevyhovárajme sa, tuná nám ide o životy ľudí a to, že bojujeme proti odvrátiteľným úmrtiam, ktoré má Slovensko extrémne vysoké práve preto, že pacienti nedostávajú svoju zdravotnú starostlivosť včas. Ďakujem pekne. (Potlesk.)